‘સૂરજ, જરા ગાડીનું એ.સી. ચાલુ કરી દે, સાહેબ પાંચ મિનિટમાં આવી રહ્યાં છે.’ રા’નવઘણ હવે શું કરશેની ચિંતામાંથી સુરજ સીધ્ધો જ રાજેન્દ્રભાઈ પટેલ ગાડી ઠંડી નહીં હોય તો શું કહેશેની ચિંતામાં આવી ગયો. જલદી જલદી પોતાની મનગમતી નોવેલને ડેશબોર્ડ પર મૂકી દીધી. સૂરજ આમ તો રાજેન્દ્રભાઈના ડ્રાઈવરનો દીકરો. બી.એ.ના બીજા વર્ષમાં અભ્યાસ કરે છે. હમણાં પપ્પાની તબિયત નરમગરમ હોવાથી કુટુંબને મદદ કરવા સારું એ પપ્પાની જગ્યાએ નોકરી ઉપર છે. નોકરી કરવાની ઈચ્છા થવાનું કારણ એક તો નવી નક્કોર મર્સિડીઝ બેન્ઝ ચલાવવા મળે અને રાજેન્દ્રભાઈ એકવાર ઑફિસ આવે તે છેક સાંજે જ બહાર આવે એટલે આખો દિવસ પાર્કિંગમાં બેસીને પોતાને મનાગમતા ક.મા. મુનશી અને ધુમકેતુની સુંદર રચનાઓને વાંચવાની મઝાની મઝા ને પગારનો પગાર !